AUGUSZTUS 31.
A legszentebb Istenszülő tiszteletreméltó öve elhelyezésének emléke
hajnali szolglaton
Tropár 8. hang
Örökkészűz Istenszülő, embereknek oltalma, * ki szeplőtelen szülésedben sérületlen maradtál, * te a te szeplőtelen tested öltözetét és övét ajándékoztad körülvevő erősség gyanánt városodnak, * mert tebenned a természet és az idő megújul. * Esedezünk azért hozzád: Ajándékozz békét az egész világnak, *’ a mi lelkünknek pedig bőséges kegyelmet!
Az első zsoltárcsoport után kathizma
1. hang. Minta: A te sírodat őrző...
A te szeplőtelen hajlékod tisztaságos övét * magasztaljuk, mi hívek, legszentebb Szűz, * mert gyógyulást nyerünk belőle betegségünkre és hangoztatjuk: * te vagy a te tisztelőid szabadulása, * Isten választotta Mária, *’ a fönséges Isten Anyja! (kétszer)
A második zsoltárcsoport után kathizma
4. hang. Minta: Kijelentéd magadat...
A te szent tiszteletre méltó öved elhelyezését * ünnepli ma a te néped, minden magasztalásra méltó, * és állhatatosan hangoztatja néked: *’ Üdvözlégy, Szent Szűz, keresztények büszkesége! (kétszer)
50. zsoltár
[bookmark: _GoBack]Kánon
I. óda. 4. hang
A Vörös-tenger mélységén * száraz lábbal áthaladott * hajdan Izrael * és Mózesnek fölemelt kezeivel * Amalek erejét * a pusztában legyőzte.
A Legtisztábbnak a temploma, mint a mennyboltozat, fényben úszó és megközelíthetetlen fényforrással rendelkezik, az ő szent övével, s a kegyelem sugaraival ma égi fényességet áraszt az egész mindenségre.
Erő és a megingathatatlanság köteléke gyanánt dédelgeti a te városod a te valóban isteni övedet, mint elvehetetlen erőt, teljesen Szeplőtelen! Azért büszkén örül neked.
A te koporsód, Istenszülő, valóban tiszteletreméltóbb a földön, mint az ősi frigyszekrény, mert nem jelképeket tartalmaz, hanem az igazság ismertetőjegyeit őrzi híven!
Titokzatos illat árad ma a Tisztaságos templomában, az ő tiszteletreméltó koporsójából, és betölti a Szentlélek illatával mindazokat, akik buzgósággal odajárulnak.
Katavászia 8. hang 
Keresztet jelezvén vesszejével Mózes, * a gyalogmenő Izraelnek * a Vörös-tengert megnyitá, * s leírván újra * a legyőzhetetlen győzelem jelét, * Fáraó szekereit * a hullámokba temeté. * Miértis Krisztus Istenünknek énekeljünk, *’ mert ő megdicsőült!
III. óda. 4. hang
Tenéked örvendezik * a te Egyházad, Krisztus, énekelvén néked: * Te vagy az én erősségem, Uram, * menedékem és megerősítőm. 
Tiszteljük ma, hívek, híven szent félelemmel, a Tisztaságos övét, mint az Istenhez tartozás kötelékét!
A kegyelemnek örökké buzogó csatornái erednek a te szeplőtelen koporsódból, Tisztaságos, és minden hívőt megöntöznek.
A mindenek fölött tiszteletreméltó Tisztaságosnak rendkívül tisztelt öve kegyelemből gyógyulást buzogtat nekünk, híveknek.
A te örömöd, Tisztaságos, mindenkor eloltja magasztalóid szenvedélyeinek kemencéjét, mint a reggel hulló harmat.
Katavászia 
A vessző a titok * kijelentésére szolgált, * mert kivirágzása által választotta az Úr a főpapot; * de a hajdan terméketlen Egyháznak ma virágzott föl * a Keresztfa *’ a hatalomra és megerősödésre.
Kathizma
4. hang. Minta: Aki önként...
Szent övednek elhelyezését * fényesen megünnepli a te Egyházad, * és szüntelenül hangoztatja neked, tisztaságos Szűz: * Védelmezz meg mindenkit az ellenség hatalmaskodásától! * Fékezd meg az istentelen barbárok kérkedését! * Irányítsd életünket, *’ hogy az Úr szent akaratát cselekedjük!
Dicsőség… most és… ugyanarra
A csodáknak a te szeplőtelen ereklyédből áradó folyamai, * úgy fakadtak, akárcsak az Édenből, * megöntözik az egész föld színét, * s kegyelmeket árasztanak a téged híven tisztelőkre. * Azért megéneklünk és szeplőtelenül magasztalunk téged * és mindenkor hálaadással zengjük neked, Istenszülő: *’ Üdvözlégy, magasztalóid egyetlen reménye!
IV. óda. 4. hang
Fölemelve a keresztre * látván téged, * ó igazság Napja, az Egyház, * megállt a maga rendjében, * és büszkén hangoztatta: * Dicsőség a te erődnek, Uram! 
Fölöttébb tiszteletreméltó égboltozatként formált téged az Alkotó és Teremtő, ó Istenszülő! Csillagok helyett isteni eredetű fényáradattal ékesített fel, s ezzel ragyogóvá tetted a végső határokat.
Te vagy a te városod erőssége és szilárd alapja, Istenszülő, a te szent öved összefogja, a harcokban szétszakíthatatlan láncként óvja.
A földről a mennybe emel minket a te szent öved, szeplőtelen Istenszülő, melyhez buzgósággal kötődünk, azért dicsőítünk téged, mint a nagyobb dicsőség forrását.
Íme, itt a kimeríthetetlen kegyelem! Jertek, ünnepet kedvelők, merítsetek tiszta szívvel a legtisztább Anya szent ereklyéjéből bőségesen patakzó, isteni vízből!
Katavászia 
Meghallám, Uram, * a te gondviselésed titkát, * és megértem a te műveidet, *’ és magasztalám a te Istenségedet.
V. óda. 4. hang
Te, Uram, én világosságom, * e világra jöttél, * mint isteni fény, * hogy a tudatlanság homályából kivezesd azokat, * kik téged hittel énekelnek. 
Te, Uram, fölmagasztaltad Édesanyádat: Te minden szellemi hatalmasságnál hasonlíthatatlanul följebb emelted az ő dicsőségét.
Az Isten kegyelme most bőségesen árad buzgó magasztalóidra, legtisztább Istenszülő, a te koporsódból.
Téged a hívő uralkodók erősségként öveznek magukra, Istenszülő, s a te védelmed alatt levő városod öveddel büszkélkedik.
Valóban ismeretessé lett a te kegyelmed, mely csodálatos erővel nyilatkozott meg és csodákat művelt az egész földön. 
Katavászia 
Ó * háromszorosan boldog fa, * melyre szegeztetett * Krisztus, a király és Úr, * s mellyel elbukott a fa által csaló * általad megcsalatva, * ki testileg felfüggesztettél a Keresztre, * ajándékozván békességet *’ a mi lelkünknek!
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által. 
Természetfölötti módon egészen megdicsőített téged az Úr, egészen ragyogóvá tett, Szent Szűz, értelmünket felülmúló módon egészen megtisztelt téged, Istenszülő, öveddel, köntösöddel és szent koporsóddal.
Szeplőtelen sírod kegyelemtengeréből áradat hömpölyög, körülözönli az egész teremtést és megöntözi azokat, akik híven imádják a te szülöttedet.
Te vagy a mi erősségünk és dicsekvésünk, Istenszülő, s így mi hívek, dicsőséggel vagyunk felövezve, a te szent övednek, mint felettébb ragyogó és értékes ékszernek a birtokában.
Katavászia 
A tengeri szörny gyomrában Jónás * tenyereit kereszt alakban kiterjeszté * az üdvösséges kínszenvedést jelképezvén; * majd harmadnap kiszállván, * dicsőséges föltámadását ábrázolta * a testileg keresztre szegezett Krisztus Istennek, * ki harmadnapi föltámadásával *’ a világot megvilágosította.
Konták
2. hang
Istent befogadó testedet körülvevő drága öved, Istenszülő, * megvívhatatlan erejévé lett városodnak * és kimeríthetetlen javak kincstárává, *’ ó egyetlen örökszűz-anya!
Ikosz
Milyen emberi szó fejezheti ki a te nagy dolgaidat? * Milyen emberi nyelv? * Még a mennyei Értelmek sem. * De te, ki a könyörületesség végtelen tengerét szülted, * fogadd el most mégis az én terméketlen ajkaimról ezt az éneket * és adj nekem isteni kegyelmet, * hogy magasztalhassam a te övedet, Nagyasszony, * mely miatt a világ örvend * s az angyalokkal együtt magasztalja a te csodáidat, * ó egyetlen Örökszűz-anya!
VII. óda. 4. hang
A perzsiai kemencében * Ábrahám utódai * inkább a vallásosság szeretete, * mint a lángok által hevítve kiáltják: * Áldott vagy te a te dicsőséged * templomában, Uram! 
Te Jóságos, az igazság egyetlen Napja, sokféle kegyelmi ajándékoddal ragyogóvá tetted isteni módon a Tisztaságos templomát, melyben az ő ott található öve sugarakat áraszt.
Úgy vesszük körül a te koporsódat, mint valami aranyvödröt, egyetlen Tisztaságos! Valóban részesévé lettünk a kegyelmek isteni élvezetének, mindenkor áldott, s a te minden korábbi előképednél különbnek tiszteljük azt.
Csodáid kegyelme valóban túlárad a te szent kelyhedből, Tisztaságos, és elapadhatatlanul ömlik koporsódból tisztelőidre, mint egy új Édenkert szellemi folyama.
Gyülekezzetek örömmel ti, a föld minden lakói. Jöjjetek, az Úrnő sírja titokzatosan hív! Öleljétek az ő drága kincsként belém helyezett, rendkívül dicsőséges övét!
Katavászia 
A gonosz zsarnok esztelen parancsa az embereket megingatá, * mely Isten elleni tilalmat és utálatos káromlást lehelt, * de a három ifjút nem rettenté meg az állati düh, * sem az emésztő tűz, * hanem a Lélek harmatozó fuvallata mellett * lángok között énekelték: * Áldott vagy Te, *’ a mi és atyáink dicsőített Istene!
VIII. óda. 4. hang
Kezeit kiterjesztvén Dániel * a barlangban ásítozó oroszlánok * dühét lecsillapítá, * a tűz erejét pedig kiolták * a valláskedvelő, erényes ifjak, kiáltván: * Áldjátok az Urat, az Úrnak minden művei! 
A frigyszekrény hajdan az Isten kezével írt szent táblákat őrizte, a te szent és tiszteletreméltó koporsód pedig a te övedet őrzi, mely magát a benned levő törvényhozót és Üdvözítőt fogta körül. Ó, milyen döbbenetes titok!
Az angyalok együtt örvendeznek most a te szeplőtelen templomodban, és körülröpdösik a te tiszteletreméltó, szent övedet, Tisztaságos Nagyasszony. Buzgósággal, örömmel és nagy vígsággal tisztelik, és magasztaló énekben zengik a mi nemünk dicsőségét.
Te vagy az élet virágát sarjadzó vessző, te vagy mindnyájunk öröme, te vagy, Szeplőtelen, a Lélek kenettartója, a javak kincsesháza, az illatok forrása, melyből gyógyítások kenetét buzogtatja a szent sír.
Szent dalokban zengik a veled történt hatalmas dolgokat a szellemi seregek, Tisztaságos, világosan hirdetik a pátriárkák és próféták mindnyájan, az apostoli kar, a vértanúk sokasága, a szentéletűek egész sora. Velük együtt mi is hittel dicsőítünk téged.
Katavászia 
A Háromsággal egyenlő számú ifjak, * áldjátok a teremtő Atyaistent, * énekeljétek a tüzet harmattá változtató Igét * és magasztaljátok a mindnyájunkat elevenítő Lelket, *’ aki legszentebb mindörökké.
IX. óda. 4. hang
Belőled, az érintetlen hegyből, * származott, ó Szűz, * a faragatlan szegletkő, Krisztus, * ki a különböző természeteket egyesítette önmagában, * azért örvendezve * magasztalunk téged, Istenszülő! 
Rendkívül tiszteletreméltó a te koporsód, Istenszülő, mert a te tiszteletreméltó övedet és szűzi köntösödet zárja magába, s úgy őrzi, mint valami menyasszonyi ruhát és mint az élet kincsét.
Szép istenes ékességként magára ölti ma az Egyház a te isteni és szentséges övedet, Istenszülő, királyi vigasságot tart, és a te dicsőségeddel ékeskedik.
Megfigyelhetjük, hogy ma az ég egész ékességét utánozza a Szűz temploma, csodák fénysugaraitól csillagként ragyog, s mi is tündöklővé leszünk a kegyelemtől.
Városod védőbástyaként birtokolja a te szent övedet és köntösödet, Istenszülő, s a hit isteni egysége zálogaként, az igazhitűek büszkeségeként és az uralkodók győzelmi jelvényeként.
Katavászia 
Titkos paradicsom * vagy te Istenszülő, * mely művelés nélkül * nevelte fel Krisztust, * ki az életadó * Keresztfát ültette a földbe, * s ki által * most felmagasztaltatva * őt imádjuk, *’ téged pedig dicsőítünk.
Fényének
Istenszülőé
Aki a te minden dolgodat felfoghatatlan módon vitte végbe, Szeplőtelen, a te köntösödet és övedet enyészhetetlenséggel tisztelte meg, s odaadta a te városodnak erősség és támasz gyanánt. Ennek elhelyezését ma örömmel megünnepeljük, és téged buzgón magasztalunk.
Másik
Nagyasszony! Minden teremtménynek a világosságot is felülmúló bölcsességgel teljes Úrnője, a mindenható Istennek Anyja, tölts el engem világossággal, istenismerettel és kegyelemmel, amikor teljesítem a te magasztalásodat, tisztaságos Istenszülő!
Dicséreti sztihirák
4. hang. Minta: Mint a vértanúk...
A te szent övedet fényesen ragyogó koszorúként * magára öltötte az Egyház, * teljesen szeplőtelen Istenszülő, * örvendezve ékeskedik benne ma, * és titkos módon vigad és így kiált hozzád, Nagyasszony: * Üdvözlégy, isteni koszorú és korona! * Üdvözlégy egyetlen, az én engem betöltő hívő-sereg dicsősége *’ és örök öröme! (kétszer)
Te, szeplőtelen Nagyasszony, * aki népednek és városodnak erős védőbástyája, * lerombolhatatlan erőssége és menedéke vagy, * fényes körülkötőként odaadtad mindennél tiszteltebb övedet, * hogy megóvja minden balsorstól azokat, * kik hittel és heves buzgósággal *’ tisztelik azt, Isten jegyese!
A te templomod, teljesen Szeplőtelen, * a csodák kimeríthetetlen forrása ma, * szent ereklyédből a kegyelem folyamai elapadhatatlanul áradnak, * és megörvendeztetik a hívők lelkét, * akik híven és buzgósággal hangoztatják neked: * Te vagy a mi örömünk, *’ boldogságunk és életünk.
Dicsőség... most és... 2. hang
Rendkívül ragyogó koszorúként * ölti magára Isten Egyháza * a te szent övedet * szeplőtelen Istenszülő! * Örvendezve tündöklik ma, * és titokzatosan vigad, * és így kiált hozzád, Nagyasszony: * Üdvözlégy, az ő isteni dicsőségének tiszteletreméltó koronája és koszorúja! * Üdvözlégy, a mindenség egyetlen dicsősége * és örökké tartó öröme! * Üdvözlégy, a hozzád folyamodók révpartja, *’ a mi oltalmunk és üdvösségünk! 
Nagy doxológia
Tropár 8. hang
Örökkészűz Istenszülő, embereknek oltalma, * ki szeplőtelen szülésedben sérületlen maradtál, * te a te szeplőtelen tested öltözetét és övét ajándékoztad körülvevő erősség gyanánt városodnak, * mert tebenned a természet és az idő megújul. * Esedezünk azért hozzád: Ajándékozz békét az egész világnak, *’ a mi lelkünknek pedig bőséges kegyelmet!


